**Roberto Vittori** (\* 15. október 1964, Viterbo, Taliansko) bol pôvodne pilot talianskej armády, od augusta 1998 je astronautom oddielu ESA. V rokoch 2002 a 2005 sa zúčastnil dvoch krátkodobých kozmických letov v ruských Sojuzoch na Medzinárodnú vesmírnu stanicu (ISS). Tretiu krátkodobú návštevu ISS absolvoval tentokrát v americkom raketopláne Endeavour so štartom 16. mája 2011.

Život
-----

### Mladosť

Po absolvovaní strednej školy študoval v rokoch 1983 - 1985 fyziku na univerzite v Pise, nasledujúce štyri roky strávil na vojenskej leteckej akadémii v Pozzuoli. Roku 1990 absolvoval stáž u amerického letectva v Texase. Potom slúžil u talianskeho letectva, lietal na Tornado GR1. Bol vyslaný na štúdium na škole testovacích letcov námorného letectva USA v Patuxent River, úspešne ju absolvoval v novembri 1995. Po návrate sa zúčastnil prác na programe Eurofighter 2000. Počas služby nalietal viac ako 2000 hodín v 40 typoch lietadiel.

### Astronaut

V júli 1998 bol v 3. nábore Talianskej vesmírnej agentúry (ASI) vybraný do oddielu astronautov ESA, v auguste 1998 začal s ďalšími členmi oddielu ESA výcvik na funkciu letového špecialistu v Johnsonovom vesmírnom stredisku v Houstone. Výcvik letového špecialistu absolvoval v auguste 2000. V marci 2001 sa kvalifikoval ako operátor manipulátora raketoplánu, v júli toho istého roku v Kanade získal aj kvalifikáciu operátora manipulátora na ISS.

#### Prvý let

V auguste 2001 bol zaradený do posádky 3. návštevnej expedície na Medzinárodnú vesmírnu stanicu (ISS) a začal prípravu vo Stredisku prípravy kozmonautov vo Hviezdnom mestečku. Do vesmíru vzlietol z Bajkonuru 25. apríla 2002 v Sojuze TM-34 spoločne s Jurijom Gidzenkom a juhoafrickým milionárom Markom Shuttleworthom. Počas týždenného pobytu na ISS sa venoval experimentom programu Marco Polo. Po splnení programu trojica návštevníkov pristála 5. mája 2002 sa Sojuzom TM-33 po 9 dňoch, 21 hodinách a 25 minútach letu.

#### Druhý let

Sojuz TMA-6 sa blíži k ISS
Od augusta 2004 sa vo Hviezdnom mestečku pripravoval na ďalšiu misiu, nazvanú Eneide. Štartoval v Sojuze TMA-6 ako jediný člen 8. návštevnej expedície na ISS spolu s posádkou Expedície 11 (Sergej Krikaľov a John Phillips), pristál s vracajúcimi sa členmi Expedície 10 v Sojuze TMA-5. Vo vesmíre prežil 9 dní, 22 hodín a 21 minút v dňoch 15. - 25. apríla 2005.

#### Tretí let

Od roku 2008 sa uvažovalo o jeho účasti v niektorom zo zostávajúcich letov Space Shuttle. Až 11. augusta 2009 NASA oznámila zostavu posádky letu STS-134, do ktorej bol Vittori zaradený. Štart raketoplánu bol naplánovaný na koniec júla alebo v septembri 2010.
Po odkladoch najmä z finančných dôvodov sa let napokon uskutočnil až 16. mája 2011. Raketoplán na ISS dopravil magnetický spektrometer (Alpha Magnetic Spectrometer – AMS-02) a vonkajšiu logistickú plošinu „ExPRESS Logistics Carrier" (ELC).
Po úspešne splnenej misii raketoplán 1. júna 2011 aj s posádkou pristál na Floride. Pre Endeavour to bola 25-ta a posledná misia.

Roberto Vittori je ženatý, má troch synov.

Referencie
----------

1. 1 2   *Astronaut Biography. Roberto Vittori* [online]. ESA, [cit. 2009-11-21]. Dostupné online. (po anglicky) - Oficiálna biografia ESA
2. ↑   *zverejneného dáta. Roberto Vittori* [online]. Houston: NASA, rev. 2009-08-01, [cit. 2009-11-21]. Dostupné online. (po anglicky) - Oficiálna biografia NASA
3. 1 2 3 4  IVANOV, Ivan, a kol. *Космическая энциклопедия astronóm* [online]. Moskva: rev. 2009-08-14, [cit. 2009-11-21]. Kapitola Roberto Vittori. Dostupné online. (po rusky)
4. ↑   *Marco Polo: mission facts* [online]. ESA, rev. 2002-04-23, [cit. 2009-11-21]. Dostupné online. (po anglicky)
5. ↑  HOLUB, Aleš. *MEK. Malá encyklopédia kozmonautiky* [online]. REV. 2002-11-10, [cit. 2009-11-21]. Kapitola Sojuz TM-34. Dostupné online. (po česky)
6. ↑   *Eneide mission* [online]. ESA, [cit. 2009-11-21]. Dostupné online. (po anglicky)
7. ↑  YEMBRICK, John; CLOUTIER-LEMASTERS, Nicole. *Release: 09-187. NASA Assigns Crew for STS-134 Shuttle Mission, Change to STS-132* [online]. Washington, Houston: NASA, 2009-08-11, [cit. 2009-11-21]. Dostupné online. (po anglicky)
8. ↑  NASA. *NASA's Shuttle and Rocket Missions* [online]. NASA, 14 October 2009, [cit. 2009-10-15]. Dostupné online.
9. ↑  STS-134 Mission Status. Spaceflight Now.

Iné projekty
------------


|  |  |
| --- | --- |
| Portal | Kozmonautický portál |

Commons
* Spolupracuj na Commons Commons ponúka multimediálne súbory na tému **Roberto Vittori**

Zdroj
-----

*Tento článok je čiastočný alebo úplný preklad článku Roberto Vittori na českej Wikipédii.*